UDHËZIM
Nr. 4 , datë 31.12 2020 
MBI KRITERET DHE PROCEDURËN PËR CERTIFIKIMIN E OPERATORËVE TË TURIZMIT DETAR
(Ndryshuar me udhëzimin nr. 1, datë 19.9.2023; nr. 1, datë 17.4.2025; nr. 6, datë 8.7.2026)
(i përditësuar)

[bookmark: _GoBack]Në mbështetje të nenit 102, pika 4, të Kushtetutës së Republikës së Shqipërisë, dhe të pikës 3, të nenit 5, të ligjit nr. 43, datë 27.4.2020, “Për aktivitetet e turizmit detar”,

UDHËZOJ:
 I. TË PËRGJITHSHME 
1. Përcaktimin e kritereve që duhet të plotësojë operatori turistik për ushtrimin e aktiviteteve të turizmit detar, si dhe procedurës për certifikimin si “Operator i turizmit detar”, sipas parashikimeve të ligjit nr. 43/2020, “Për aktivitetet e turizmit detar”.
2. Termat e përdorur në këtë udhëzim kanë të njëjtin kuptim me atë të përcaktuar në nenin 3, të ligjit nr. 43, datë 23.4.2020, “Për aktivitetet e turizmit detar”, ndërsa termat e mëposhtëm kanë këto kuptime:
a) “Certifikatë”, dokumenti zyrtar i lëshuar nga ministria përgjegjëse për turizmin, i cili tregon se një subjekt është i certifikuar për të vepruar si operator i turizmit detar.
b) “Komisioni”, Komisioni i Standardizimit të Veprimtarive Turistike, i cili funksionon sipas ligjit nr. 93/2015, të ndryshuar dhe të akteve nënligjore përkatëse.
3. Asnjë subjekt nuk mund të veprojë, të ofrojë shërbime si operator i turizmit detar ose të përdorë emërtimin “Operator i turizmit detar” në Republikën e Shqipërisë, nëse nuk është pajisur me certifikatë sipas këtij udhëzimi.
II. KRITERET PËR PAJISJEN ME CERTIFIKATË “OPERATOR I TURIZMIT DETAR”
1. Subjekti, i cili kërkon të pajiset me certifikatën e operatorit të turizmit detar, për çdo aktivitet turistik detar ose/dhe për të gjitha aktivitetet, përveç respektimit të parashikimeve të ligjit nr. 43/2020, duhet të plotësojë kriteret e mëposhtme: 
a) Shfuqizuar;
b) të ketë kontratë për vendbazimin e mjeteve lundruese me një port, marinë apo një subjekt që zotëron një stacion sezonal ankorimi në Republikën e Shqipërisë; 
c) të ketë një plan menaxhimi të emergjencave, sipas karakteristikave të çdo lloji aktiviteti për zonën ku do të ofrojë shërbimin; 
d) të ketë në pronësi apo në përdorim mjete lundrimi turistike në gjendje teknike të përshtatshme për ushtrimin e aktiviteteve të turizmit detar, vërtetuar me certifikatën e pronësisë apo kontratë të lidhur mes palëve të noterizuar; 
e) të sigurojë përgjegjësitë ndaj palëve të treta në ujërat e detit të brendshëm dhe detit territorial të Republikës së Shqipërisë;
f) të njohë dhe sigurojë zbatimin e Kodit të Etikës së Operatorit të Turizmit Detar, miratuar me urdhër ministri.
III. DOKUMENTACIONI
1. Kërkesa për pajisjen me certifikatë duhet të përmbajë:
a) të dhënat e përfaqësuesit ligjor (emrin, mbiemrin, numrin personal, adresën e saktë, numrin e telefonit, adresën email);
b) të dhënat për subjektin (emrin tregtar, NIPT, adresën, numrin e telefonit, adresën email);
c) zonën dhe/ose zonat e ushtrimit të aktivitetit, në përputhje me zonat e miratuara nga KKT-ja, sipas nenin 6, pika 2, të ligjit 43/2020;
ç) përshkrimin e aktivitetit/aktiviteteve të parashikuara në vendimin e Këshillit të Ministrave nr. 845, datë 28.10.2020, “Për miratimin e rregullave të hollësishme për zhvillimin e aktiviteteve turistike detare, që kryhen nëpërmjet mjeteve lundruese për qëllime turistike dhe argëtimi”;
d) vendin, datën dhe nënshkrimin e përfaqësuesit ligjor.
2. Kërkesa duhet të shoqërohet me dokumentacionin, si më poshtë vijon:
a) shfuqizuar;
b) një kopje të ekstraktit historik të QKR-së; 
c) kontratën e vendbazimit lidhur midis subjektit aplikues dhe subjektit që administron vendbazimin;
d) plan menaxhimi të emergjencave të nënshkruar nga përfaqësuesi ligjor i subjektit;
e) dokument që vërteton pronësinë apo kontratën noteriale, lidhur për përdorimin e mjeteve lundruese me qëllimin aktivitetin detar; 
f) listë me të dhënat e mjeteve të lundrimit, në funksion të aktiviteteve që do të ofrohen (lloji i mjetit, numri i identifikimit, flamuri, kapaciteti, viti i prodhimit, personi përgjegjës, numri i kontaktit). Për mjetet me flamur të huaj, një kopje të licencës VII.4.1;
g) certifikatën e sigurisë apo të klasës së lëshuar nga shoqëria klasifikuese, sipas legjislacionit në fuqi për mjetet lundruese;
h) policë sigurimi e mjetit lundrues, të përgjegjësisë ndaj palëve të treta; 
i) deklaratë të nënshkruar nga subjekti, ku angazhohet të respektojë kriteret e përcaktuara në Kodin e Etikës së Operatorit të Turizmit Detar.
IV. PROCEDURA E APLIKIMIT DHE E SHQYRTIMIT TË DOKUMENTACIONIT
1. Kërkesa me dokumentacionin, sipas kreut 3, pika 2, të këtij udhëzimi depozitohet online, nëpërmjet portalit qeveritar “e-Albania” dhe shqyrtohet nga Komisioni i Standardizimit të Veprimtarive Turistike.
2. Brenda 5 (pesë) ditëve pune nga depozitimi i kërkesës në portalin qeveritar e-Albania, Sekretaria Teknike kryen verifikimin paraprak të dokumentacionit të paraqitur dhe merr vlerësimin e Agjencisë Kombëtare të Bregdetit mbi kapacitetet dhe karakteristikat e zonës së kërkuar për ushtrimin e aktivitetit të turizmit detar.
3. Në rast se gjatë verifikimit paraprak konstatohet se dokumentacioni i paraqitur nuk është i plotë, Sekretaria Teknike njofton kërkuesin nëpërmjet portalit qeveritar e-Albania, për plotësimin e dokumentacionit dhe i cakton një afat prej 10 (dhjetë) ditësh pune për paraqitjen e dokumentacionit të plotë. Pas plotësimit të dokumentacionit, dosja i paraqitet Komisionit për shqyrtim dhe vendimmarrje.
4. Agjencia Kombëtare e Bregdetit jep vlerësimin e saj brenda 5 (pesë) ditëve pune nga marrja e kërkesës së Sekretarisë Teknike. Për nevoja të vlerësimit, Agjencia Kombëtare e Bregdetit mund të bashkëpunojë me institucione të tjera kompetente.
5. Pas plotësimit të dokumentacionit dhe marrjes së vlerësimit të Agjencisë Kombëtare të Bregdetit, Komisioni i Standardizimit të Veprimtarive Turistike merr vendim për lëshimin ose refuzimin e certifikatës “Operator i Turizmit Detar”. Vendimi i njoftohet kërkuesit nëpërmjet portalit qeveritar e-Albania, brenda 5 (pesë) ditëve pune nga data e marrjes së tij. Në rast refuzimi, vendimi duhet të jetë i arsyetuar.
6. Kundër vendimit të komisionit, i cili refuzon kërkesën për pajisje me certifikatë, mund të paraqitet ankim në gjykatë sipas legjislacionit në fuqi.
V. LËSHIMI I CERTIFIKATËS “OPERATOR I TURIZMIT DETAR”
1. Brenda 5 ditëve nga data e vendimit të komisionit, subjektit i lëshohet certifikata për të vepruar si operator i turizmit detar.
2. Certifikata, sipas modelit standard, nënshkruhet nga ministri përgjegjës për turizmin dhe përmban të dhënat e mëposhtme:
a) emrin e subjektit aplikues dhe numrin e NIPT-it;
b) shfuqizuar;
c) adresën e subjektit;
ç) llojin e aktivitetit të turizmit detar të miratuar;
d) zonën e ushtrimit të aktivitetit të turizmit detar;
dh) datën e lëshimit të certifikatës.
3. Për çdo ndryshim të të dhënave të operatorit të turizmit detar, subjekti është i detyruar, nëpërmjet portalit qeveritar e-Albania, të informojë ministrinë përgjegjëse për turizmin.
4. Komisioni shqyrton rast pas rasti ndryshimet e të dhënave të operatorit të turizmit detar dhe vlerëson nëse subjekti duhet të kryejë një aplikim të ri.
5. Vlefshmëria e certifikatës së operatorit të turizmit detar është me afat 5-vjeçar, për zonën dhe aktivitetet e miratuara.
VI. DISPOZITA TË FUNDIT
1. Ngarkohet Komisioni i Standardizimit të Veprimtarive Turistike për zbatimin e këtij udhëzimi.
2. Ky udhëzim hyn në fuqi menjëherë dhe publikohet në Fletoren Zyrtare.

MINISTËR I TURIZMIT DHE MJEDISIT
Blendi Klosi

KËRKESË PËR PAJISJEN ME CERTIFIKATË “OPERATOR I TURIZMIT DETAR’’
(shtuar me udhëzimin nr. 1, datë 19.9.2023)


	SEKSIONI A

	Informacion mbi përfaqësuesin ligjor

	Emri
	

	Mbiemri
	

	Numër personal
	

	Adresa
	

	Numër telefoni
	

	Adresë e-mail
	

	Informacion mbi subjektin

	Emri tregtar
	

	NIPT
	

	Shfuqizuar
	

	Adresa
	

	Numër telefoni
	

	Adresë email
	

	SEKSIONI B

	Zona e ushtrimit të aktivitetit
	




	Përshkrimi i aktivitetit / 
aktiviteteve të parashikuara
	








SEKSIONI C:
Dokumentacion shoqërues:
a) një kopje e ekstraktit historik të QKR;
b) kontratën e vendbazimit (lidhur mes subjektit aplikues dhe subjektit që administron vendbazimin;
c) plani i menaxhimit të emergjrncave (nënshkruar nga përfaqësuesi ligjor i subjektit);
d) dokumenti që vërteton pronësinë apo kontratën noteriale (lidhur për përdorimin e mjeteve lundruese me qëllim aktivitetin detar);
e) lista me të dhënat e mjeteve të lundrimit (në funksion të aktiviteteve që do të ofrohen):
- lloji i mjetit;
- numri i identifikimit;
- flamuri (për mjetet me flamuj të huaj, një kopje të licencës VII.4.1);
- kapaciteti;
- viti i prodhimit;
- personi përgjegjës;
- numri i kontaktit;
f) certifikata e sigurisë apo klasës së lëshuar nga shoqëria klasifikuese (sipas legjislacionit në fuqi për mjetet lundruese);
g) policë sigurimi e mjetit lundrues, të përgjegjësisë ndaj palëve të tretat;
h) deklarata e nënshkruar (nga subjekti) ku angazhohet të respektojë kriteret e përcaktuara në Kodin e Etikës së Operatorit të Turizmit Detar. 


